Na temelju članka 32., stavka 1., točke 23. Statuta Sveučilišta u Zagrebu Prirodoslovno-matematičkog fakulteta, KLASA: 007-02/23-01/19, URBROJ: 251-58-10203-23-2 od 3. srpnja 2023. (dalje: Statut), nakon provedenog savjetovanja sa sindikalnim povjerenicima koji su preuzeli ovlasti radničkog vijeća, na prijedlog Fakultetskog kolegija od X.X.2023., a na temelju prijedloga vijeća odsjeka, Fakultetsko vijeće je na sjednici X.X.2023. donijelo

PRAVILNIK O USTROJU RADNIH MJESTA NA

SVEUČILIŠTU U ZAGREBU PRIRODOSLOVNO-MATEMATIČKOM FAKULTETU

Članak 1.

Ovim Pravilnikom uređuje se unutarnji ustroj Sveučilišta u Zagrebu Prirodoslovno-matematičkog fakulteta (dalje: Fakultet), radna mjesta te stručni i drugi uvjeti za zapošljavanje na tim radnim mjestima, opis poslova koji se obavljaju u okviru pojedinog radnog mjesta i broj radnika po ustrojstvenim jedinicama i položajnim odnosno radnim mjestima.

Pojmovi koji se koriste u ovom Pravilniku, a koji imaju rodni značaj, bez obzira jesu li korišteni u muškom ili ženskom rodu, odnose se na jednak način na osobe muškog i ženskog spola.

Članak 2.

Unutarnji ustroj obuhvaća Službu dekanata te fakultetske odsjeke i ustrojstvene jedinice koje djeluju unutar pojedinih fakultetskih odsjeka.

Ustroj radnih mjesta obuhvaća popis i opis poslova iz djelokruga Fakulteta po ustrojstvenim jedinicama i radnim mjestima, stručne i druge uvjete za zapošljavanje na tim radnim mjestima i broj radnika po ustrojstvenim jedinicama i položajnim odnosno radnim mjestima.

Članak 3.

Unutarnji ustroj Fakulteta, poslovi rukovođenja Fakultetom, fakultetskim odsjecima i ostalim ustrojstvenim jedinicama Fakulteta te način njihovog obavljanja, pobliže su uređeni Statutom te ovim Pravilnikom.

Članak 4.

Fakultet je visoko učilište u sastavu Sveučilišta u Zagrebu.

Dekan upravlja Fakultetom, njegov je čelnik i voditelj.

Dekanu u radu pomažu prodekani. Broj prodekana, njihove ovlasti i uvjeti izbora određeni su Statutom.

Članak 5.

U sastavu Fakulteta ustrojeno je 7 (sedam) fakultetskih odsjeka – podružnica.

Pročelnik odsjeka vodi i organizira djelatnost i poslovanje odsjeka u skladu s odredbama Statuta.

Na prijedlog pročelnika odsjeka, a sukladno Statutu i odsječkom pravilniku, Vijeće odsjeka po potrebi bira pročelnikova zamjenika, te pročelnikove pomoćnike.

Članak 6.

U sastavu Fakulteta djeluju sljedeći fakultetski odsjeci (dalje: odsjek):

1. Matematički odsjek,
2. Fizički odsjek,
3. Kemijski odsjek,
4. Biološki odsjek,
5. Geološki odsjek,
6. Geografski odsjek,
7. Geofizički odsjek.

Članak 7.

U sastavu odsjeka, kao ustrojstvene jedinice, mogu djelovati zavodi, laboratoriji, katedre, centri, knjižnice i druge ustrojstvene jedinice. Radom ustrojstvenih jedinica odsjeka koordiniraju predstojnici zavoda, voditelji laboratorija, voditelji centara, šefovi katedri te voditelji ostalih ustrojstvenih jedinica.

Odluku o osnivanju ili ukidanju ustrojstvenih jedinica iz prethodnog stavka ovog članka donosi Vijeće odsjeka na prijedlog odsječkog kolegija. Na odluku Vijeća odsjeka o osnivanju ili ukidanju ustrojstvenih jedinica potrebna je suglasnost Fakultetskog vijeća radi potvrde o usklađenju s ovim Pravilnikom. Osim jedinica osnovanih u skladu sa stavcima 1. i 2. ovog članka, u okviru fakultetskih odsjeka mogu djelovati jedinice oblikovane za potrebe održivosti pojedinih projekata, u skladu s odlukom Vijeća odsjeka koju potvrđuje Fakultetsko vijeće.

Upravu, unutarnji ustroj i funkcioniranje svaki pojedini odsjek detaljnije uređuje odsječkim pravilnikom u skladu sa Statutom i ovim Pravilnikom.

O raspoređivanju nastavnika i suradnika na rad u pojedine ustrojstvene jedinice odsjeka iz stavka 1. ovog članka, ili u više njih, odlučuje Vijeće odsjeka na prijedlog odsječkog kolegija u skladu s ovim Pravilnikom i drugim općim aktima Fakulteta, na temelju čega se sklapa ugovor o radu.

Članak 8.

Matematički odsjek je podružnica Fakulteta ustrojena za obavljanje djelatnosti visokog obrazovanja, znanosti i visokostručnog rada u znanstvenim poljima matematike i računarstva.

U sastavu Matematičkog odsjeka djeluju:

- Zavod za algebru i osnove matematike,

- Zavod za geometriju,

- Zavod za matematičku analizu,

- Zavod za numeričku matematiku i znanstveno računanje,

- Zavod za primijenjenu matematiku,

- Zavod za teoriju vjerojatnosti i matematičku statistiku,

- Zavod za topologiju,

- Zavod za računarstvo,

- Katedra za metodiku nastave matematike i računarstva,

- Katedra za preddiplomski studij matematike,

- Katedra za preddiplomski studij matematike – smjer nastavnički,

- Katedra za integrirani preddiplomski i diplomski studij matematike i fizike – smjer nastavnički,

- Katedra za diplomski studij Teorijska matematika,

- Katedra za diplomski studij Računarstvo i matematika,

- Katedra za diplomski studij Primijenjena matematika,

- Katedra za diplomski studij Matematička statistika,

- Katedra za diplomski studij Financijska i poslovna matematika,

- Katedra za diplomski studij Matematika i informatika – smjer nastavnički,

- Katedra za diplomski studij Matematika – smjer nastavnički,

- Katedra za poslijediplomski studij,

- Katedra za specijalistički studij.

Članak 9.

Fizički odsjek je podružnica Fakulteta ustrojena za obavljanje djelatnosti visokog obrazovanja, znanosti i visokostručnog rada u znanstvenom polju fizike.

U sastavu Fizičkog odsjeka djeluju:

- Zavod za eksperimentalnu fiziku,

- Zavod za teorijsku fiziku kondenzirane tvari,

- Zavod za teorijsku fiziku čestica i polja,

- Zavod za teorijsku fiziku.

Članak 10.

Kemijski odsjek je podružnica Fakulteta ustrojena za obavljanje djelatnosti visokog obrazovanja, znanosti i visokostručnog rada u znanstvenom polju kemije.

U sastavu Kemijskoga odsjeka djeluju:

- Zavod za organsku kemiju,

- Zavod za fizikalnu kemiju,

- Zavod za opću i anorgansku kemiju,

- Zavod za analitičku kemiju,

- Zavod za biokemiju.

Članak 11.

Biološki odsjek je podružnica Fakulteta ustrojena za obavljanje djelatnosti visokog obrazovanja, znanosti i visokostručnog rada u znanstvenom polju biologije.

U sastavu Biološkoga odsjeka djeluju:

- Botanički zavod s Botaničkim vrtom,

- Zoologijski zavod,

- Zavod za animalnu fiziologiju,

- Zavod za molekularnu biologiju,

- Zavod za mikrobiologiju.

Članak 12.

Geološki odsjek je podružnica Fakulteta ustrojena za obavljanje djelatnosti visokog obrazovanja, znanosti i visokostručnog rada u znanstvenom polju geologije.

U sastavu Geološkog odsjeka djeluju:

- Geološko-paleontološki zavod,

- Mineraloško-petrografski zavod.

Članak 13.

Geografski odsjek je podružnica Fakulteta ustrojena za obavljanje djelatnosti visokog obrazovanja, znanosti i visokostručnog rada u znanstvenom polju geografije.

U sastavu Geografskog odsjeka djeluju:

- Zavod za fizičku geografiju,

- Zavod za socijalnu geografiju,

- Zavod za regionalnu geografiju i metodiku.

Članak 14.

Geofizički odsjek je podružnica Fakulteta ustrojena za obavljanje djelatnosti visokog obrazovanja, znanosti i visokostručnoga rada u znanstvenom polju geofizike.

U sastavu Geofizičkog odsjeka djeluju:

- Geofizički zavod „Andrija Mohorovičić“,

- Seizmološka služba Hrvatske.

Članak 15.

Stručne službe Fakulteta su Služba dekanata i stručne službe svakog pojedinog odsjeka.

Zajedničke pravne, kadrovske, računovodstvena-knjigovodstvene, stručno-administrativne, tehničke, opće i pomoćne poslove za potrebe Fakulteta, nužne za uspješno obavljanje djelatnosti Fakulteta te za uspješno izvođenje nastavnog i znanstveno-istraživačkog rada Fakulteta i fakultetskih odsjeka obavljaju radnici u Službi dekanata u suradnji s radnicima u stručnim službama odsjeka, u skladu s ovim Pravilnikom.

Ravnanje i koordiniranje radom Službe dekanata provodi se u skladu s odredbama Statuta.

Stručne službe svakog odsjeka obavljaju poslove za potrebe odsjeka, a u radu se koordiniraju međusobno i sa Službom dekanata.

Članak 16.

Ustroj radnih mjesta, popis i opis poslova, stručni i drugi uvjeti za njihovo obavljanje određuju se prema vrsti i složenosti poslova. Posebnom odlukom dekana o utvrđivanju potrebe za radom radnika na određenom radnom mjestu odnosno odredbama natječaja, može se predvidjeti provođenje selekcijskih postupaka u svrhu prethodne provjere stručnih i drugih sposobnosti i vještina potrebnih za obavljanje poslova mjesta (npr. rad na računalu, organizacijske sposobnosti i sl.), motivacije kandidata i dr.

Ovisno o potrebama radnog mjesta, provodi se jedan ili više selekcijskih postupaka:

- pisana provjera sposobnosti, motivacije i vještina;

- praktična provjera sposobnosti, motivacije i vještina;

- psihologijsko testiranje;

- razgovor s kandidatima.

Selekcijske postupke iz prethodnog stavka provodi povjerenstvo za provedbu natječaja odnosno vanjski pružatelji usluga.

Poslove za čije obavljanje se zahtijevaju određene zdravstvene sposobnosti u skladu s posebnim propisima o zaštiti na radu, mogu obavljati samo zaposlenici koji ispunjavaju takve sposobnosti.

Članak 17.

Djelatnost visokog obrazovanja, znanstveno-istraživačku i visokostručnu djelatnost obavljaju nastavnici i suradnici raspoređeni po fakultetskim odsjecima u skladu s ovim Pravilnikom.

U nastavi sudjeluju i radnici koji pod nadzorom nastavnika i suradnika sudjeluju u pripremi ili izvođenju dijela nastave, u skladu s odredbama posebnog zakona, podzakonskih propisa, kolektivnog ugovora te općih akata Sveučilišta u Zagrebu i Fakulteta.

Broj radnika na pojedinim radnim mjestima iz ovog članka utvrđuje se na temelju studijskog programa Fakulteta i izvedbenog plana nastave, u skladu s posebnim zakonom, podzakonskim aktima, kolektivnim ugovorom te općim aktima Sveučilišta u Zagrebu i Fakulteta.

Članak 18.

Stručne, administrativne, opće i pomoćne poslove obavljaju ostali radnici raspoređeni po ustrojstvenim jedinicama odsjeka i u Službi Dekanata.

Članak 19.

Radnici zasnivaju radni odnos na temelju ugovora o radu, sukladno zakonu, kolektivnom ugovoru i Pravilniku o radu, kojeg potpisuju dekan i radnik. Ugovor o radu s dekanom, u svojstvu radnika, potpisuje prodekan za nastavu Fakulteta.

Članak 20.

Ustroj radnih mjesta po odsjecima i u Službi dekanata te broj radnika po ustrojstvenim jedinicama i položajnim i radnim mjestima nalaze se u prilogu i sastavni su dio ovoga Pravilnika.

Radnici na položajnim i radnim mjestima službenika i namještenika, uz poslove određene u prilogu iz prethodnog stavka, obavljaju i druge poslove u skladu s vrstom i naravi radnog mjesta odnosno po nalogu voditelja ustrojstvene jedinice u koju su raspoređeni odnosno iz čije nadležnosti je sadržaj posla, prodekana ili dekana, odnosno pročelnika ako se radi o zaposlenicima koji su raspoređeni na rad u pojedinom odsjeku.

Pod radnim iskustvom iz ovog Pravilnika podrazumijeva se svako radno iskustvo koje je kandidat odnosno radnik stekao radeći odgovarajuće poslove putem ugovora o radu, ugovora o djelu, stručnog osposobljavanja za rad bez zasnivanja radnog odnosa, odnosno radeći kao student, ako posebnim propisom nije drukčije propisano.

Za rad na projektima ili zbog druge opravdane potrebe fakultetskog odsjeka odnosno Službe dekanata, moguće je raspisivanje natječaja odnosno zapošljavanje i na drugim radnim mjestima, koja nisu utvrđena ovim Pravilnikom, pod uvjetom da je financiranje takvih radnih mjesta osigurano iz sredstava projekata ili iz nekog drugog izvora od strane odsjeka odnosno dekanata.

Članak 21.

Radnici koji su u trenutku stupanja ovog Pravilnika na snagu zatečeni na radnome mjestu za koje ne ispunjavaju uvjete iz Pravilnika zadržavaju postojeće radno mjesto i pripadajuću plaću.

S radnicima kojima je Pravilnikom promijenjen naziv radnoga mjesta i/ili opis poslova, nakon stupanja na snagu ovog Pravilnika, sklopit će se izmijenjeni ugovor o radu. Radnicima koji odbiju potpisati izmijenjeni ugovor o radu uručit će se otkaz s ponudom izmijenjenoga ugovora o radu.

Članak 22.

Ovaj Pravilnik stupa na snagu osmog dana od dana objave na internetskoj stranici Fakulteta, a objavljuje se nakon dobivanja suglasnosti Senata Sveučilišta u Zagrebu na ovaj Pravilnik.

Danom stupanja na snagu prestaju važiti Pravilnik o ustroju radnih mjesta na Prirodoslovno-matematičkom fakultetu Sveučilišta u Zagrebu, KLASA: 003-05/12-01/3, URBROJ: 251-58-204-12-6 od 30.3. 2012., KLASA: 003-05/15-01/4, URBROJ: 251-58-10201-17-6 od 14. 11. 2017., KLASA: 003-05/18-01/1000, URBROJ: 251-58-10203-18-10010 od 23.11.2018., KLASA: 003-05/18-01/1000, URBROJ: 251-58-10207-20-10018 od 19.6.2020., KLASA: 003-05/18-01/1000, URBROJ: 251-58-10207-20-10024 od 23.10.2020., KLASA: 003-05/18-01/1000, URBROJ: 251-58-10207-21-10030 od 1.2.2021., KLASA: 007-02/23-01/17, URBROJ: 251-58-10205-23-1 od 3. ožujka 2023., KLASA: 007-02/23-01/17, URBROJ: 251-58-10201-23-5 od 27. travnja 2023. te sve druge odluke koje uređuju pitanja uređena ovim Pravilnikom, osim odluka kojima su osnovane jedinice za potrebe održivosti projekata.

DEKAN

prof. dr. sc. Mirko Planinić

KLASA:

URBROJ:

Zagreb,

Utvrđuje se da je Senat Sveučilišta u Zagrebu dao suglasnost na ovaj Pravilnik na sjednici održanoj \_\_\_\_\_\_\_\_\_ 2023.

Ovaj Pravilnik objavljen je na internetskoj stranici Fakulteta \_\_\_\_\_\_\_ 2023. i stupa na snagu \_\_\_\_\_\_\_\_\_\_ 2023.

GLAVNI TAJNIK

Ivana Šimić, mag. iur.